ТекIуэныгъэм и махуэм
КъБР-м и Iэтащхьэ КIуэкIуэ Юрий дыгъуасэ иригъэкIуэкIащ Террориз-мэм пэщIэтынымкIэ Къэбэрдей-Балъкъэрым и комиссэм (АТК) и зэIущIэр.
Абы къыщыпсэлъащ УФ-м ШынагъуэншагъэмкIэ и федеральнэ IэнатIэм и управленэу Къэбэрдей-Балъкъэрым щыIэм и нэхъыщхьэ Усов Олег, КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, КъБР-м къэрал кIуэцI IуэхухэмкIэ и министру щыIэ Ромашкин Игорь, УФ-м и лъэпкъ гвардием и дзэхэм я федеральнэ IэнатIэм КъБР-м щиIэ къудамэм и унафэщI Макитов Мусэ, УФ-м КъэхъукъащIэ шынагъуэхэм я лъэужьхэр гъэкIуэдыжынымкIэ и министерствэм и IуэхущIапIэу КъБР-м щыIэм и унафэщIым и къалэнхэр зыгъэзащIэ Борисов Вячеслав.
Ахэр тепсэлъыхьащ Хэку хауэшхуэм ТекIуэныгъэр къызэрыщытхьрэ мы гъэм илъэс 72-рэ зэрырикъум и щIыхькIэ республикэм щекIуэкIыну Iуэхугъуэхэм хабзэхъумэ IэнатIэхэм я лэжьакIуэхэр зэрыхуэхьэзырым.
КъБР-м и Iэтащхьэм къыхигъэщащ Терроризмэм пэщIэтынымкIэ лъэпкъ комитетым, нэгъуэщIхэми хъыбар зэхуэмыдэхэр къазэрыIэрыхьэр, Кавказ Ищхъэрэм терроризм, экстремизм щIэпхъаджагъэ щалэжьынкIэ шынагъуэу. «Накъыгъэм и 9-р республикэм Iэтауэ щыдгъэлъэпIэнущ. ЗэрыхуагъэфащэмкIэ, Налшык къалэм и закъуэ щекIуэкIыну «Полк уахътыншэ» урысейпсо Iуэхум цIыху мин 35-м щIигъу кърихьэлIэнущ. Абы къыхэкIыу, цIыхубэм я шынагъуэншагъэр сыт и лъэныкъуэкIи къызэдгъэпэщын хуейщ», — жиIащ КIуэкIуэ Юрий.
ЗэIущIэм хэтащ федеральнэ инспектор нэхъыщхьэу КъБР-м щыIэ Канунников Владимир, КъБР-м и Правительствэм и УнафэщI Мусуков Алий, КъБР-м Экономикэ, жылагъуэ шынагъуэншагъэмкIэ и советым и секретарь Тату Къазбэч, УФ-м СледствэмкIэ и комитетым и управленэу КъБР-м щыIэм и унафэщI Устэ Валерий, КъБР-м и УФСИН-м и унафэщI Мэржэхъу Мухьэмэд, КъБР-м и прокурорым и къуэдзэ Жекеев Алахберди, КъБР-м щIалэгъуалэ политикэр гъэзэщIэнымрэ къэрал IуэхущIапIэхэм экстремизмэм пэщIэтыным и лъэныкъуэкIэ я лэжьыгъэр унэтIынымрэ я IуэхухэмкIэ и министр Къуэшрокъуэ Залым, КъБР-м и суд приставхэм я федеральнэ IэнатIэм и IуэхущIапIэу КъБР-м щыIэм и унафэщI Танэ Эдуард, УФ-м и ФСО-м хъыбар хэхахэмкIэ КъБР-м щыIэ и центрым и унафэщI Волошин Валентин сымэ.
Комиссэм хэтхэм ягъэбелджылащ гулъытэ хэха зыхуащIыну лэжьыгъэхэр.
Къанщауэ Мэлычыпхъу.
